En mand fravristede torsdag pistolen fra en betjent og skød derefter sig selv i hovedet. Sagen efterforskes nu af Den Uafhængige Politiklagemyndighed.

Se flere billeder hos Local Eyes

En mand fravristede torsdag kort før klokken 13 en tjenestepistol fra en betjent fra Nordjyllands Politi og skød sig selv i hovedet.

Det oplyser Den Uafhængige Politiklagemyndighed (DUP), der kort efter hændelsen, modtog en telefonisk orientering fra Nordjyllands Politi.

DUP har på baggrund af hændelsen iværksat en efterforksning af sagen og har sendt to efterforskere til gerningsstedet. Et sted, som TV2 Nord af kontorchef ved Den Uafhængige Politiklagemyndighed Rasmus Blaabjerg ikke kan få oplyst yderligere om.

Han fortæller at Nordjyllands Politi i deres orientering til DUP oplyste, at der blev afgivet mindst et skud, men der er muligvis tale om to skud. Det skal efterforksningen nu afklare.

Det var manden selv der, efter at han havde fået vristet pistolen fra betjenten, skød sig i hovedet. Manden er ifølge Rasmus Blaabjerg i live, men hans tilstand er derudover ukendt.

Den Uafhængige Politiklagemyndighed har iværksat en efterforskning af sagen efter retsplejelovens bestemmelser om "udrykningssager". Efter denne bestemmelse iværksættes en efterforskning, når en person er afgået ved døden eller er kommet alvorligt til skade som følge af politiets indgriben eller mens den pågældende var i politiets varetægt.

SÅDAN ARBEJDER DEN UAFHÆNGIGE POLITIKLAGEMYNDIGHED

DUP kan, som politiet selv, rejse sigtelser mod polititjenestemænd, foretage afhøringer, ransagninger med mere. Efter endt efterforskning udarbejdes en redegørelse. I denne redegørelse kan DUP anbefale at der rejses tiltale mod en eller flere personer, og herefter skal den regionale statsadvokat - i Nordjylland er det Statsadvokaten i Viborg - tage stilling til, om man vil følge anbefalingen. Hvis Statsadvokaten vælger ikke at følge anbefalingen kan DUP påklage afgørelsen til Rigsadvokaten.